I n f o r m á c i a 

o zavedení a plnení  opatrení
na zamedzenie požívania alkoholických nápojov a na zlepšenie  disciplíny  a morálneho  stavu príslušníkov Policajného zboru
_____________________________________________________________________

Úvod

	Disciplína príslušníkov Policajného zboru je jedným z rozhodujúcich činiteľov úspešného plnenia úloh, vyplývajúcich  z bezpečnostnej politiky vlády Slovenskej republiky. Jej vysoká úroveň je dôležitým zdrojom zvyšovania  akcieschopnosti  Policajného zboru, kvality výkonu služby a dôvery občanov v Policajný zbor.
	
	Táto skutočnosť je aj súčasťou zákonnej úpravy služobného pomeru príslušníkov Policajného zboru, ktorá kladie vyššie nároky profesijného a morálneho  charakteru pre výkon  služby a zároveň zvýšené nároky adekvátne kompenzuje právnymi a sociálnymi istotami, primeraným sociálnym zabezpečením a spoločenským postavením.

	V priamom rozpore s uvedenými skutočnosťami bolo zavinenie 6 závažných dopravných nehôd  príslušníkmi Policajného zboru pod vplyvom alkoholických nápojov v čase od 6. januára 2002 do 17. januára 2002, čo malo negatívny dopad na dôveryhodnosť občanov v Policajný zbor.  

	Časté dopravné nehody príslušníkov Policajného zboru pod vplyvom alkoholu  v tom čase sústredili pozornosť celej spoločnosti a vyžadovali  rázne, okamžité a  nekompromisné riešenie, ktoré okrem iného vyústilo aj do zvolania mimoriadneho výboru Národnej rady  Slovenskej republiky pre obranu a bezpečnosť. Tento sa  dňa 17. januára 2002 za účasti ministra vnútra Slovenskej republiky a ďalších služobných funkcionárov Ministerstva vnútra Slovenskej republiky a Policajného zboru zaoberal predmetnou problematikou a požiadal ministra vnútra Slovenskej republiky o realizáciu  ohlásených opatrení  na zamedzenie požívania alkoholických nápojov a na zlepšenie  disciplíny a morálneho stavu príslušníkov  Policajného zboru.

 Celkom bolo od 1. 1. 2002 do času spracovania informácie t.j. do 23. 5. 2002 zaznamenaných  14 dopravných nehôd s účasťou príslušníka Policajného zboru pod vplyvom alkoholu, resp. s podozrením na jeho požitie. Za rovnaké obdobie roka 2001 bolo zaznamenaných  26 takýchto dopravných nehôd.

1.   Informovanosť  vedenia Ministerstva vnútra  Slovenskej  republiky o  protiprávnom   
      konaní príslušníkov Policajného zboru

Problematikou protiprávneho konania príslušníkov Policajného zboru  sa funkcionári Ministerstva vnútra Slovenskej republiky na čele s ministrom vnútra Slovenskej republiky zaoberajú pravidelne. Každoročne v mesiaci február predkladala sekcia kontroly a inšpekčnej služby Ministerstva vnútra Slovenskej republiky ( úrad inšpekčnej služby Policajného zboru) Správu o trestnej činnosti a inom protiprávnom konaní príslušníkov Policajného zboru, ktorá detailne analyzuje uvedenú problematiku  za predchádzajúci kalendárny rok. K správe sa prijíma uznesenie, na základe ktorého sú formulované úlohy  pre funkcionárov Ministerstva vnútra Slovenskej republiky a Policajného zboru. Takáto  správa o protiprávnom konaní príslušníkov Policajného zboru  za rok 2001 bola dňa 28. februára 2002 predložená  na rokovanie poradného orgánu ministra vnútra Slovenskej republiky. Po prerokovaní bola uverejnená na internetovej stránke Ministerstva vnútra Slovenskej republiky, kde je i v súčasnosti. V roku 2002 boli viackrát poskytnuté údaje o konkrétnych prípadoch protiprávneho konania príslušníkov Policajného zboru, najmä o dopravných nehodách pod vplyvom alkoholu, masmédiám.

2. Prijatie a realizácia  ohlásených opatrení 

           Reakciou na vzniknutú situáciu v dopravnej nehodovosti príslušníkov Policajného zboru a ako preventívne opatrenie na predchádzanie negatívnym javom príslušníkov Policajného zboru v súvislosti s požívaním alkoholických nápojov alebo iných návykových látok ako aj  upevnenie morálneho stavu a služobnej disciplíny v Policajnom zbore bolo       17.januára 2002 vydanie Rozkazu ministra vnútra Slovenskej republiky č. 1/2002                o úlohách na zamedzenie protiprávneho konania príslušníkov Policajného zboru v súvislosti s požívaním alkoholu  alebo iných návykových látok.

            Rozkaz obsahuje úlohy pre nadriadených zamerané na :

1. zistenie   požívania   alkoholu   alebo   iných    návykových   látok   okamžitou    previerkou 
    a  zavedenie  pravidelných  previerok  na  tento účel pred nástupom a počas výkonu služby,
2. odhalenie, sledovanie a disciplinárne  alebo   personálne   riešenie  príslušníkov Policajného
    zboru so zistenými  sklonmi alebo  návykom k požívaniu alkoholu alebo iných návykových
    látok  osobitne, ak ide o príslušníka Policajného zboru v riadiacej funkcii.

2.1. Realizácia úloh obsiahnutých v Rozkaze ministra  vnútra Slovenskej republiky 
       č. 1/2002 o úlohách na zamedzenie protiprávneho konania príslušníkov Policajného zboru v súvislosti s požívaním alkoholu  alebo iných návykových látok

Časť I. a) – uložené  nadriadeným :

Úloha - časť I. písm. a) bod 1.  -  vykonať previerku podriadených príslušníkov Policajného zboru na požívanie alkoholických nápojov, alebo iných návykových látok            a v súvislosti s tým zistiť ich sklony, alebo návyk na ich požívanie

                                                          Termín: do 31. januára 2002
Odpočet:

              Previerky podriadených príslušníkov Policajného zboru na požívanie alkoholických nápojov alebo iných návykových látok ich nadriadenými boli vykonané na všetkých útvaroch  Ministerstva vnútra Slovenskej republiky a Policajného zboru prevažne s negatívnymi výsledkami.

                Riaditelia organizačných zložiek Prezídia Policajného zboru ako aj  riaditelia krajských riaditeľstiev  Policajného zboru vykonali taktiež previerky realizované najmä formou preskúmania personálnych spisov príslušníkov Policajného zboru, vykonávaním dychových skúšok, ale aj prehodnotením záznamov o ukladaní disciplinárnych trestov a opatrení, vyhodnotením práce jednotlivých súčastí, prehodnotením opodstatnených sťažností na príslušníkov Policajného zboru, previerkou v mieste bydliska, posúdením okolností úrazov príslušníkov Policajného zboru a ich práceneschopnosti, vlastným poznaním nadriadených a ďalšími dostupnými formami.

            Vykonanými previerkami boli zistené indície svedčiace o sklonoch niektorých príslušníkov Policajného zboru k požívaniu alkoholických nápojov, resp. iných návykových látok. Uvedený záver možno zovšeobecniť na všetky preverované subjekty, a to krajské riaditeľstvá Policajného zboru, ale i na niektoré ďalšie  útvary Prezídia Policajného zboru. Na základe týchto predbežných zistení v ďalšom období príslušní riaditelia krajských riaditeľstiev Policajného zboru a riaditelia konkrétnych organizačných zložiek Prezídia Policajného zboru  postupujú v zmysle ustanovení Rozkazu ministra vnútra č. 2 zo dňa 25. 1. 2002. Na základe úloh v ňom obsiahnutých konkrétnych jednotlivcov budú pravidelne vyhodnocovať na štvrťročných poradách prezidenta Policajného zboru s riaditeľmi krajských riaditeľstiev Policajného zboru, ako aj v ostatných poradných orgánoch prezidenta Policajného zboru.

Úloha - časť I. písm. a) bod 2a.  – venovať zvýšenú pozornosť príslušníkom Policajného zboru, u ktorých sa zistili sklony alebo návyk na požívanie alkoholu, alebo iných návykových látok

                                                              Termín: trvalý
Odpočet:

            Všetkým príslušníkom Policajného zboru, u ktorých bolo zistené podozrenie, resp. sklony  na požívanie alkoholických nápojov a tým, ktorí boli v minulosti disciplinárne riešení za porušenie služobnej disciplíny v súvislosti s požívaním alkoholických nápojov je venovaná zo strany ich nadriadených osobitná pozornosť. V rámci prevencie sú u týchto jednotlivcov, ale aj u ďalších príslušníkov Policajného zboru vykonávané kontroly aj nad rámec úlohy stanovenej týmto rozkazom, zamerané na zisťovanie požitia alkoholických nápojov pri nástupe do služby ako aj počas výkonu, resp. pri ukončení služby.

Úloha - časť I. písm. a) bod 2b)  -  sústavne sledovať akékoľvek priestupky podriadených príslušníkov Policajného zboru spôsobené pod vplyvom alkoholu, alebo iných návykových látok a podľa okolností a závažnosti prijímať okamžité opatrenia disciplinárneho alebo personálneho charakteru
                                                              Termín: trvalý

Odpočet:

           Úloha sa stala súčasťou  opatrení prijatými všetkými  nadriadenými. Priestupky podriadených príslušníkov Policajného zboru spôsobené pod vplyvom alkoholu sú priebežne sledované a podľa okolností a závažnosti sú ihneď prijímané adekvátne opatrenia. 

           V prípadoch, kedy bolo protiprávne konanie príslušníka Policajného zboru v súvislosti so zavinením dopravnej nehody pod vplyvom alkoholu  preukázané,  je toto kvalifikované ako porušenie služobnej prísahy alebo služobnej povinnosti zvlášť hrubým spôsobom, pri ktorom ponechanie v služobnom pomere by bolo na ujmu dôležitých záujmov  služby podľa   § 192 ods. 1 písm. e) zák. č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky          a Železničnej polície v znení neskorších predpisov. O prepustení príslušníka Policajného zboru zo služobného pomeru z uvedeného dôvodu rozhoduje minister ( čl. 2  písm. n)  bod 2 Nariadenia ministra vnútra Slovenskej republiky č. 25/2001 – personálna pôsobnosť).

Na riešení protiprávnych konaní príslušníkov Policajného zboru účinne participuje  sekcia personálnych a sociálnych činností Ministerstva vnútra Slovenskej republiky spoluprácou a konzultáciou s nadriadenými pri voľbe najvhodnejšieho riešenia, pri príprave návrhu personálneho riešenia, ktorým je skončenie služobného pomeru prepustením               a napokon prípravou samotného rozhodnutia o prepustení zo služobného pomeru.

	Od začiatku roka 2002 bolo zo služobného pomeru v Policajnom zbore prepustených celkom 42 policajtov. Dôvodom bolo porušenie služobnej prísahy alebo povinnosti zvlášť hrubým spôsobom s tým,  že ponechanie týchto policajtov by bolo na ujmu dôležitých záujmov služby. Z tohto počtu  bolo 18 policajtov, ktorí protiprávne konali pod vplyvom alkoholu. Z toho išlo v 16 prípadoch o dopravné nehody spôsobené pod vplyvom alkoholu (riešení boli aj policajti z roka 2001), v 2 prípadoch išlo o iné závažné konanie  pod vplyvom alkoholu ( útok na zakročujúcu hliadku, nedovolená manipulácia so služobnou zbraňou s následným výstrelom v bare). Jeden policajt, vyšetrovateľ Policajného zboru, bol prepustený za riadenie motorového vozidla pod vplyvom alkoholu a pokus o následné marenie zistenia alkoholu v dychu odchodom z miesta kontroly.  V ďalších dvoch prípadoch policajti zmarili zistenie, či v čase nehody boli pod vplyvom alkoholu, pretože z miesta nehody odišli, resp. ako vodiča v čase nehody  uviedli inú osobu. Všetky uvedené dopravné nehody  sa stali mimo výkonu služby policajtov na súkromných motorových vozidlách. 

V súčasnosti sú  v štádiu realizácie ďalšie dva návrhy  na prepustenie policajtov, z toho v jednom prípade  ide o dopravnú nehodu spôsobenú policajtom pod vplyvom alkoholu s veľmi vážnymi následkami,  pri ktorej prišli o život dve osoby. V ďalšom prípade  policajt po spôsobení dopravnej nehody  zranenú osobu odviezol na ošetrenie, na miesto nehody sa však  nevrátil, po vzájomnej dohode nehodu  vzal na seba jeho otec a bola zadokumentovaná na iné vozidlo rovnakého typu, ktoré za tým účelom  zapožičal policajt  od svojho známeho. Zmaril tak objektívne prešetrenie dopravnej nehody a zistenie, či nebol v čase nehody pod vplyvom alkoholu. Ďalší prípad dopravnej nehody spôsobenej policajtom pod silným vplyvom alkoholu ( viac ako tri promile), avšak bez ujmy na zdraví, je v súčasnosti  predmetom spracovania návrhu na prepustenie zo služobného pomeru v Policajnom zbore príslušným nadriadeným.

          Na základe vyhodnotenia podkladových materiálov krajských riaditeľstiev Policajného zboru bolo zistené, že príslušní riaditelia v minulosti napriek opakovaným zisteniam požitia alkoholických nápojov tým istým policajtom neriešili  jednotlivé prípady recidívy požitia alkoholických nápojov vyvodením personálnych záverov, ale uspokojili sa  prijatím disciplinárnych opatrení. Na základe opatrení  prijatých vedením Ministerstva vnútra Slovenskej republiky ( Rozkaz ministra vnútra Slovenskej republiky č. 2/2002 ) a Prezídia Policajného zboru  ( Rozkaz prezidenta Policajného zboru č. 4/2002 ) došlo v roku 2002 k zásadnej zmene posudzovania a riešenia takýchto prípadov.

Úloha - časť I. písm. a) bod 2 c. – príslušníka Policajného zboru v riadiacej funkcii z uvedeného dôvodu vyhodnotiť ako nespôsobilého na zastávanie doterajšej funkcie, ak jeho konanie neodôvodňuje prijatie prísnejších opatrení
                                                           
                                                  Termín: trvalý
Odpočet:
            
V roku 2002 ( pred vydaním Rozkazu ) boli zaznamenané  2  prípady dopravných nehôd príslušníkov Policajného zboru v riadiacich funkciách  pod vplyvom alkoholických nápojov. V oboch prípadoch išlo o smrteľné následky dopravných nehôd. Títo príslušníci Policajného zboru  boli prepustení zo služobného pomeru a je proti nim vedené trestné stíhanie.

Úloha  - časť I. písm. a) bod 3. – pravidelne vykonávať orientačnú dychovú skúšku      u podriadených príslušníkov Policajného zboru na zistenie alkoholu stanoveným spôsobom pred nástupom do výkonu služby a počas výkonu služby s povinným vyhotovovaním záznamov o skúškach s uvedením zistení a prijatých alebo navrhnutých opatrení

                                                          Termín: najmenej dvakrát týždenne u každého príslušníka
                                                                        Policajného zboru

Odpočet:
            
Pravidelné (dvakrát týždenne) vykonávanie dychových orientačných skúšok                u podriadených príslušníkov Policajného zboru na všetkých útvaroch je limitované počtom prístrojov na alkotest (DRÄGER) a náustkami k týmto prístrojom. O vykonaných kontrolách sú vedené záznamy. V prípade pozitívnych výsledkov kontrol sa prijímajú okamžité opatrenia, ako zníženie služobného platu, krátenie alikvotnej časti dovolenky, nepreplatenie služobného platu za jeden deň, preradenie na inú  funkciu a pod.

Pre ilustráciu sa uvádza niekoľko prípadov vykonania kontrol na požitie alkoholu s pozitívnym výsledkom s uvedením prijatých opatrení nadriadenými :

Na hraničných oddeleniach Policajného zboru a oddeleniach cudzineckej polície v období od 15. do 29. 1. 2002 bolo zistených 7 prípadov požitia alkoholických nápojov. Všetky tieto prípady boli riešené znížením služobného platu o 15 % na dobu 3 mesiacov.

Dňa 28. 1. 2002 počas pracovnej doby o 8. 40 hod. bolo pri dychovej skúške zistené požitie alkoholických nápojov u staršieho referenta – technika odboru kriminálnej polície Krajského riaditeľstva Policajného zboru v Košiciach s hodnotou 1,18 promile. Porušenie služobnej disciplíny bolo riešené znížením služobného platu o 15 % na dobu 3 mesiacov, krátením alikvotnej časti dovolenky a nepreplatením služobného platu za jeden deň. 

Dňa 29. 1. 2002 bola staršiemu referentovi špecialistovi – informatikovi zaradenému na Krajskom riaditeľstve Policajného zboru v Košiciach pri nástupe do výkonu služby nameraná pri orientačnej dychovej skúške hodnota 0,64 promile alkoholu. Nadriadený prijal disciplinárne opatrenie zníženie služobného platu o 15 % na dobu 3 mesiacov, krátenie alikvotnej časti dovolenky a nepreplatenie služobného platu za jeden deň.

Dňa 5. 2. 2002 pri orientačnej dychovej skúške príslušníkov Obvodného oddelenia Policajného zboru v Bátorových Kosihách bolo zistené u staršieho inšpektora poriadkovej polície o 10. 25 hod v dychu 0,30  promile  alkoholu.  V zmysle  Rozkazu  ministra  vnútra  Slovenskej  republiky  č. 2/2002 nadriadený uložil dotyčnému príslušníkovi Policajného zboru  disciplinárne opatrenie  zníženie služobného platu o 15 % na dobu 3 mesiacov a preradil ho na nižšiu funkciu.

          Časť I. b) – uložené vedúcemu úradu Ministerstva vnútra Slovenskej republiky :

            Úloha – časť  I.  písm. b) bod 1. -  vykonávať orientačnú dychovú skúšku na zistenie alkoholu u nadriadených v priamej riadiacej pôsobnosti ministra vnútra Slovenskej republiky

                                                                      Termín: trvalý

            Úloha – časť  I.  písm. b) bod 2. -  preveriť u príslušníkov Policajného zboru zaradených v riadiacich funkciách na sekcii kontroly a inšpekčnej služby Ministerstva vnútra Slovenskej republiky sklony, resp. návyk na požívanie alkoholických nápojov alebo iných návykových látok
                                               
                                                                      Termín: do 31. januára 2002

           Úloha – časť  I.  písm.  b)  bod  3. – preveriť u všetkých príslušníkov Policajného zboru zaradených na sekcii kontroly a inšpekčnej služby Ministerstva vnútra Slovenskej republiky, či sa doteraz nedopustili protiprávneho konania v súvislosti s požívaním alkoholických nápojov alebo iných návykových látok

                                                                      Termín: do 31. januára 2002

            Úloha – časť  I.  písm.  b) bod  4. – informovať ministra vnútra Slovenskej republiky   o výsledku previerok podľa predchádzajúcich bodov, a v prípade potreby navrhnúť opatrenia

                                                                       Termín: do 31. januára 2002

            Odpočet:

Úloha v časti I. písm. b) bod 1) je vedúcim úradu Ministerstva vnútra SR zabezpečovaná. Ostatné úlohy časti I. písm. b) bod 2) – 4) boli splnené. 

 Previerky vo vzťahu k príslušníkom Policajného zboru sekcie kontroly a inšpekčnej služby MV SR boli vykonané následne aj z úrovne generálneho riaditeľa sekcie.  V minulosti,  pred prijatím Rozkazu ministra vnútra SR č. 1/2002 boli zistené 2 prípady požitia alkoholických nápojov pri dopravnej nehode u príslušníkov Policajného zboru zaradených na sekcii kontroly a inšpekčnej služby MV SR. Konkrétni príslušníci boli v tom čase disciplinárne riešení znížením služobného platu.

         Časť I. c)  – uložené generálnemu riaditeľovi sekcie kontroly a inšpekčnej služby 
                              Ministerstva vnútra Slovenskej republiky :

Úloha - časť I. písm. c) bod 1. -  vykonávať kontrolu plnenia úloh vyplývajúcich z tohto rozkazu

                                                          Termín: trvalý

Odpočet:
            
Dohľad nad plnením jednotlivých úloh obsiahnutých v rozkaze ministra vnútra Slovenskej republiky vykonávajú príslušné odbory kontroly úradu kontroly ministra vnútra Slovenskej republiky. 

Odbor ekonomickej  a finančnej kontroly a odbor kontroly štátnej služby preveruje stav  v plnení úloh výkonom plánovaných aj neplánovaných kontrol.

            Odbor ekonomickej a finančnej kontroly vykonal kontroly na úrovni krajského riaditeľstva a  útvaroch v jeho pôsobnosti na  deviatich subjektoch, na úrovni krajského úradu vyšetrovania  a  útvaroch v jeho pôsobnosti na troch subjektoch a na Akadémii Policajného zboru.  Kontrolou bolo zistené, že všetci príslušníci Policajného zboru v kontrolovaných subjektoch :

•	boli oboznámení  s Rozkazom ministra vnútra Slovenskej republiky  č. 1/2002
•	v rámci operatívnych porád boli preškolení v zmysle Rozkazu ministra vnútra Slovenskej republiky  č. 6/1997 o úlohách na zvýšenie morálneho stavu a disciplíny príslušníkov Policajného zboru a Rozkazu ministra vnútra Slovenskej republiky  č. 20/1997                  o opatreniach na zvýšenie dopravnej a prevádzkovej disciplíny vodičov služobných cestných vozidiel a špeciálnej techniky v znení Rozkazu ministra vnútra Slovenskej republiky  č. 27/2000
•	riaditelia a vedúci organizačných zložiek kontrolovaných subjektov vykonávajú  dvakrát týždenne dychové skúšky na požitie alkoholických nápojov o čom vedú písomné záznamy. Výsledky kontrol na požitie alkoholických nápojov  boli negatívne.

            V rámci plnenia úloh  uložených odboru  kontroly štátnej služby na úseku kontrolnej činnosti v rámci Ministerstva vnútra Slovenskej republiky sú  v roku 2002 vykonávané mimoriadne kontrolné a previerkové akcie zamerané na plnenie úloh vyplývajúcich z riadiacich aktov v oblasti služobnej disciplíny a morálneho stavu príslušníkov Policajného zboru. Celkove bolo vykonaných 8 mimoriadnych kontrolných akcií z vlastného podnetu, alebo na základe anonymných oznámení na požívanie alkoholických nápojov, alebo iných návykových látok (doteraz v 30 subjektoch). Pri týchto kontrolách bolo zistené požitie alkoholických nápojov  v jednom prípade, a to u príslušníka Policajného zboru Okresného riaditeľstva Policajného zboru v Považskej Bystrici. Po zistení požitia alkoholických nápojov bol vystriedaný v službe, bola mu krátená dovolenka o 3,5 dňa, nebol mu zaplatený deň služby   a  bol mu odňatý  osobný príplatok. 

Úloha -  časť I. písm. c) bod 2. – žiadosti príslušníkov Policajného zboru o zaradenie na sekciu kontroly a inšpekčnej služby Ministerstva vnútra Slovenskej republiky  realizovať až po overení ich spôsobilosti špeciálnym psychofyziologickým vyšetrením ( detektor lži )

                                                                   Termín: trvalý

Odpočet:

Úlohu začala sekcia kontroly a inšpekčnej služby Ministerstva vnútra Slovenskej republiky prakticky realizovať začiatkom marca 2002, v súvislosti s prijímacím konaním uchádzačov o výkon služby  na sekcii kontroly a inšpekčnej služby Ministerstva vnútra Slovenskej republiky. 

V plnení úlohy  pokračuje úrad kontroly ministra vnútra SR  aj úrad inšpekčnej služby Policajného zboru  aj po 1. 4. 2002, kedy bola  sekcia kontroly a inšpekčnej služby MV SR zrušená a ako samostatné boli  zriadené  uvedené dva úrady. V súlade s uloženou úlohou je  priebežne u všetkých novoprijímaných uchádzačov o zaradenie na úrad kontroly ministra vnútra SR a úrad inšpekčnej služby Policajného zboru overenie spôsobilosti špeciálnym psychofyziologickým vyšetrením (detektor lži).  

 V priebehu mesiaca marec 2002 bolo psychofyziologické vyšetrenie  uskutočnené       u funkcionárov sekcie kontroly a inšpekčnej služby MV SR. V rámci vykonaných špeciálnych psychofyziologických vyšetrení  funkcionárov bol zistený jeden prípad, ktorý naznačoval sklon príslušníka Policajného zboru k požívaniu alkoholických nápojov. Nakoľko sa pri praktickom sledovaní následne potvrdilo požitie alkoholických nápojov u uvedeného funkcionára úradu kontroly ministra vnútra SR v čase výkonu  služby, z úrovne riaditeľa úradu kontroly ministra vnútra SR bolo prijaté disciplinárne opatrenie -  bol mu znížený  plat o 15 % na tri mesiace. Uvedený funkcionár bol súčasne prevedený na inú funkciu. Vzhľadom na následné, opakované zistenie požitia alkoholických nápojov u uvedeného príslušníka Policajného zboru v čase služby, boli prijaté  ďalšie opatrenia – krátená dovolenka o 3,5 dňa, nebol mu zaplatený deň služby a je prijaté opatrenie smerujúce k ukončeniu jeho výkonu služby na úrade kontroly ministra vnútra SR. 

2.2. Realizácia  úloh obsiahnutých v Rozkaze ministra vnútra Slovenskej republiky 
       č. 2/2002 o úlohách na zvýšenie disciplíny príslušníkov Policajného zboru 
 
Na zabezpečenie zvýšenia disciplíny príslušníkov Policajného zboru bol následne      na vydanie Rozkazu ministra vnútra Slovenskej republiky  č. 1/2002 vydaný dňa 25. januára 2002  Rozkaz ministra vnútra Slovenskej republiky č. 2/2002 o úlohách na zvýšenie disciplíny príslušníkov Policajného zboru.

Úlohy z Rozkazu ministra vnútra  Slovenskej republiky  č. 2/2002 sú zamerané na :
1.	zavedenie   systému   dôsledného  oboznamovania  príslušníkov  Policajného zboru,  najmä  novoprijatých, s predpismi, osobitne s predpismi na upevnenie disciplíny,
2.	konkrétny postup pri riešení príslušníkov Policajného zboru  za protiprávne konanie pod vplyvom alkoholických nápojov a iných návykových látok,
3.   zdôraznenie  povinnosti  nadriadených  nepokračovať   v  prijímacom  konaní  s občanom,
      u  ktorého boli uvedené poznatky zistené.

Riaditelia krajských riaditeľstiev Policajného zboru  ako aj riaditelia organizačných zložiek Prezídia Policajného zboru  a ďalších útvarov  Ministerstva  vnútra Slovenskej republiky na  zabezpečenie   úloh   vyplývajúcich   z   Rozkazu   ministra   vnútra   Slovenskej  republiky   č. 2/2002 vydali vo svojej pôsobnosti vlastné akty riadenia, ktorými konkretizovali opatrenia na zvýšenie disciplíny príslušníkov Policajného zboru v podmienkach nimi riadených útvarov Policajného zboru. V uloženom termíne zabezpečili opätovné oboznámenie všetkých podriadených príslušníkov Policajného zboru s Rozkazom ministra vnútra Slovenskej republiky č. 6/1997 – Úlohy na zvýšenie morálneho stavu a disciplíny príslušníkov Policajného zboru, Rozkazom ministra vnútra Slovenskej republiky  č. 20/1997 – Opatrenia na zvýšenie dopravnej a prevádzkovej disciplíny vodičov služobných cestných vozidiel a špeciálnej techniky v znení Rozkazu ministra vnútra Slovenskej republiky              č.27/2000 a Rozkazom ministra vnútra Slovenskej republiky č. 1/2002 o úlohách                    na zamedzenie protiprávneho konania príslušníkov Policajného zboru v súvislosti s požívaním alkoholických nápojov alebo iných návykových látok.

 Plnenie  všetkých  ďalších  opatrení   obsiahnutých  v  Rozkaze  ministra  vnútra  Slovenskej republiky  č. 2/2002 je na  krajských riaditeľstvách Policajného zboru,  okresných riaditeľstvách Policajného zboru,  Prezídiu Policajného zboru a ďalších útvaroch Ministerstva  vnútra Slovenskej republiky  zabezpečované a ich realizácia je pravidelne vyhodnocovaná     na rokovaniach poradných orgánov riaditeľov a na služobných aktívoch príslušníkov Policajného zboru.

2.3.Realizácia úloh obsiahnutých v rozkazoch ministra vnútra Slovenskej republiky  rozpracovaných na podmienky jednotlivých pracovísk Ministerstva vnútra Slovenskej republiky a útvarov Policajného zboru 

V podmienkach jednotlivých pracovísk Ministerstva vnútra Slovenskej republiky         a útvarov Policajného zboru boli plnené úlohy a opatrenia vyplývajúce z rozpracovania  rozkazov ministra vnútra Slovenskej republiky na vlastné podmienky.  

                Na zabezpečenie kontrolnej činnosti a na zabránenie negatívnych javov príslušníkov Policajného zboru počas výkonu  služby a v čase mimo výkonu služby a s cieľom upevnenia morálneho stavu, dodržiavania služobnej prísahy príslušníka Policajného zboru, na eliminovanie páchania priestupkov alebo páchania trestných činov príslušníkov Policajného zboru  najmä na úseku dopravnej nehodovosti a zneužívania právomoci verejného činiteľa vydal  prezident  Policajného  zboru vlastný  rozkaz č. 4/2002    o kontrolnej činnosti na zabránenie vzniku negatívnych javov príslušníkov Policajného zboru. V zmysle tohto rozkazu je  uložené  riaditeľom  krajských  riaditeľstiev Policajného zboru  predkladať v termíne do 15. dňa v mesiaci informáciu  o dopravnej nehodovosti príslušníkov Policajného zboru,  počte vykonaných kontrol a o prijatých opatreniach na zabránenie nehodovosti príslušníkov Policajného zboru.  Na základe informácií krajských riaditeľov Policajného zboru kontrolná činnosť, zameraná na zisťovanie príslušníkov Policajného zboru pod vplyvom alkoholu pri nástupe do služby, počas služby a po jej ukončení sa zvýšila a to nielen u vodičov – referentov jazdiacich so služobnými cestnými vozidlami, ale aj u ostatných príslušníkov Policajného zboru. Riaditelia krajských riaditeľstiev Policajného zboru vydali vlastné riadiace akty, ktorými rozpracovávajú Rozkaz ministra vnútra  Slovenskej republiky   č. 1/2002           a Rozkaz prezidenta Policajného zboru č. 4/2002 na podmienky vlastných krajských riaditeľstiev, ich organizačných súčastí a útvarov v ich podriadenosti a formulujú systémové opatrenia na zamedzovanie dopravnej nehodovosti príslušníkov Policajného zboru                  a zabezpečenie kontroly požívania alkoholických nápojov a omamných látok v čase výkonu služby a po nej. Evidencie príslušníkov Policajného zboru, ktorí sa dopustili v minulosti priestupkov alebo trestných činov pod vplyvom alkoholu vedú od účinnosti týchto opatrení priami nadriadení uvedených príslušníkov Policajného zboru. Evidencie priebežne dopĺňajú    a využívajú pri  vyvodzovaní príslušných personálnych a disciplinárnych opatrení. Dôsledné plnenie rozkazov  ministra vnútra Slovenskej republiky  bolo zabezpečené  ich rozpracovaním aj  do rozkazov a pokynov prezidenta Policajného zboru a následne riaditeľov krajských riaditeľstiev Policajného zboru a riaditeľov  útvarov v ich podriadenosti.

Na zabezpečenie vykonávania pravidelných kontrol vodičov v cestnej premávke príslušníkmi služby dopravnej polície v spolupráci s príslušníkmi inšpekčnej služby  vydal generálny riaditeľ sekcie kontroly a inšpekčnej služby Ministerstva vnútra Slovenskej republiky dňa 16. januára 2001 Rozkaz č. 1/2002 o previerkovej činnosti na zabránenie vzniku negatívnych javov príslušníkov Policajného zboru. V rámci previerkovej činnosti je zabezpečovaná spoluúčasť pri výkone dopravných kontrol, ktoré vykonávajú hliadky dopravnej polície počas pracovnej  i mimopracovnej doby úradom kontroly ministra vnútra Slovenskej republiky.
 
         Postup pri výbere a prijímacom konaní do služobného pomeru ( bod 10 Rozkazu ministra vnútra Slovenskej republiky č. 2/2002 ) usmerňuje sekcia personálnych a sociálnych činností Ministerstva vnútra Slovenskej republiky a pri kontrolnej činnosti zisťuje dodržiavanie ustanovení zákona o prijímacom konaní a vykonávacích predpisov. Vo vzťahu k sekciám a úradom Ministerstva vnútra Slovenskej republiky, ku ktorým vykonáva prijímacie konanie v spolupráci s príslušnými nadriadenými, priamo zabezpečuje dodržiavanie podmienky spoľahlivosti. Na základe zvýšeného výskytu protiprávnych konaní príslušníkov Policajného zboru  pod vplyvom alkoholu minister vnútra Slovenskej republiky  rozhodol o sprísnení podmienok uvedeného kritéria spoľahlivosti. K tomu sekcia personálnych a sociálnych činností Ministerstva vnútra Slovenskej republiky pripravila príslušný návrh novely zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže a Železničnej polície v znení neskorších predpisov v tom zmysle, že § 14 ods. 3 sa dopĺňa o písmeno d), ktorý obsahuje ďalšie podmienky pre prijatie do Policajného zboru. Podstatou návrhu je dôsledné zamedzenie možnosti opätovného vzniku služobného pomeru tým občanom, ktorí sa počas predchádzajúceho služobného pomeru dopustili zvlášť hrubého porušenia služobnej prísahy alebo služobnej povinnosti a z toho dôvodu boli zo služobného pomeru prepustení. Uvedený návrh bol predložený na ústavné prerokovanie spolu s návrhom zákona o sociálnom zabezpečení policajtov a vojakov. Prípadné schválenie tohto návrhu bude predstavovať ďalšie významné preventívne opatrenie v úsilí o zabezpečenie disciplíny príslušníkov Policajného zboru.
 
Poradou  vedenia  Ministerstva vnútra Slovenskej republiky  bola  sekcii personálnych a sociálnych činností Ministerstva vnútra Slovenskej republiky uložená úloha spracovať         návrh nových kritérií pre prijímanie do služobného pomeru  a navrhnúť systém previerok, ktoré budú vykonávať príslušníci Policajného zboru počas výkonu služby. Materiál bol spracovaný a  poradou vedenia Ministerstva vnútra Slovenskej republiky schválený. 

          Na podporu plnenia  opatrení  sekcia personálnych a sociálnych činností Ministerstva vnútra Slovenskej republiky v súčasnej dobe spracúva projekt “Preventívny program zameraný proti užívaniu omamných a  psychotropných látok a alkoholických nápojov”, ktorý je zameraný na detekciu týchto látok v biologických tekutinách príslušníkov Policajného zboru. Projekt je však viazaný na zabezpečenie prístrojového vybavenia. 

          Na zabezpečenie vykonávania psychickej prípravy a poskytovania psychologickej pomoci príslušníkom Policajného zboru bol dňa 1. februára 2002 vydaný Rozkaz ministra vnútra Slovenskej republiky č. 6/2002 o opatreniach na vykonávanie psychickej prípravy a poskytovanie psychologickej pomoci príslušníkom Policajného zboru, ktorého prílohou je metodický pokyn na vykonávanie psychickej prípravy a poskytovanie psychologickej pomoci príslušníkom Policajného zboru v roku 2002 a Nariadenie ministra vnútra Slovenskej republiky č. 3/2002,  ktorého prílohou je Etický kódex príslušníka Policajného zboru.

	V štádiu pripomienkového konania je v súčasnej dobe návrh nariadenia ministra vnútra Slovenskej republiky, ktorým sa upraví postup prijímacieho konania uchádzačov          o prijatie do služobného pomeru príslušníka Policajného zboru na základe nových kritérií spočívajúcich v bodovom hodnotení.

3. Prijatie ďalších opatrení

Dôsledné plnenie úloh vyplývajúcich z Rozkazu ministra vnútra Slovenskej republiky  č. 1/2002, Rozkazu ministra vnútra Slovenskej republiky  č. 2/2002 a ďalších riadiacich aktov ministra vnútra, prezidenta Policajného zboru a ostatných vedúcich funkcionárov Ministerstva vnútra Slovenskej republiky a Policajného zboru zameraných na zvýšenie disciplíny príslušníkov Policajného zboru na zamedzenie vzniku negatívnych javov a ďalšieho pokračovania trestnej činnosti policajtov páchanej v cestnej premávke pod vplyvom alkoholu, je síce významným  predpokladom eliminovania nežiadúcich javov v radoch príslušníkov Policajného zboru, ale sám osebe nestačí. 
       	
        Možno konštatovať, že počas hodnoteného obdobia, kedy sa začali realizovať vo zvýšenej miere prijaté zásadné preventívne a represívne aktivity,  t.j. od 17. januára 2002, kedy sa problematikou dopravných nehôd príslušníkov Policajného zboru  pod vplyvom alkoholu zaoberal Výbor Národnej rady pre obranu a bezpečnosť, bolo zaznamenaných 8 dopravných nehôd príslušníkov Policajného  zboru  pod  vplyvom  alkoholu, prípadne s podozrením na požitie alkoholu.

 Z uvedeného vyplýva, že napriek snahe všetkých funkcionárov rezortu Ministerstva vnútra SR a zásadným represívnym postihom jednotlivcov, sa nedarí  zabezpečiť žiadúci  obrat v konaní jednotlivcov. 

Tento  stav poukazuje na potrebu prijímania  ďalších  účinných opatrení represívneho, ale najmä preventívneho charakteru a to už v spojitosti s výberom  do Policajného zboru, ale aj opatrení, ktorými by sa dosiahla  zmena v postojoch a myslení ako radových príslušníkov Policajného zboru, tak aj funkcionárov na všetkých stupňoch riadenia Policajného zboru v smere  viesť nekompromisný boj proti negatívnym prejavom jednotlivcov, ktorých sa dopúšťajú pod vplyvom alkoholu, alebo iných návykových látok.    	

Jedným z plánovaných opatrení, u ktorého sa predpokladá, že bude mať pozitívny prínos pri eliminovaní protiprávneho konania príslušníkov Policajného zboru, je  príprava nového interného predpisu o výkone vnútornej kontroly v rezorte Ministerstva vnútra SR. Úrad kontroly ministra vnútra Slovenskej republiky súčasne zintenzívni výkon kontrol zameraných na požitie alkoholických nápojov u príslušníkov Policajného zboru v čase výkonu služby.  

	Realizácia  prijatých opatrení na úrovni prezidenta Policajného zboru   sa  hodnotila na porade prezidenta policajného zboru s riaditeľmi krajských riaditeľstiev Policajného zboru v Banskej Bystrici dňa 30. 4. 2002.

	S cieľom preveriť aktuálnosť prijatých opatrení a objektívnosť hodnotenia realizácie opatrení riaditeľmi krajských riaditeľstiev Policajného zboru  prezident Policajného zboru vydal dňa 20. 5. 2002 rozkaz č. 41 o vykonaní kontroly  plnenia úloh na zamedzenie protiprávneho konania  príslušníkov Policajného zboru.

Najnovším už realizovaným opatrením  z úrovne ministra vnútra SR  je uverejňovanie mien konkrétnych policajtov, účastníkov dopravnej nehody, u ktorých bolo zistené požitie alkoholu a personálne riešenie priameho nadriadeného  funkcionára. 

Ďalším z nových opatrení  je požiadavka  ministra vnútra SR  z 20. mája 2002,  ktorou sa obrátil na generálneho prokurátora Slovenskej republiky, aby v súvislosti s neuspokojivým stavom  v trestnej činnosti príslušníkov Policajného zboru vykonávali prokurátori vojenskej prokuratúry dozor nad vyšetrovaním trestných činov spáchaných príslušníkmi Policajného zboru  ešte pred účinnosťou navrhnutej novely Trestného poriadku, ktorá predpokladá zavedenie vojenskej jurisdikcie  nad príslušníkmi Policajného zboru.  

	Prezident Policajného zboru  uskutočnil dňa 22. 5. 2002  mimoriadnu poradu  s riaditeľmi krajských riaditeľstiev Policajného zboru, na ktorej boli prijaté ďalšie opatrenia  na elimináciu protiprávneho konania príslušníkmi Policajného zboru:
•	vydaný bol rozkaz prezidenta Policajného zboru č. 42 o zabezpečení a vykonaní opatrení zameraných na zamedzenie protiprávneho konania  príslušníkov Policajného zboru. Na základe rozkazu sa uskutočnia  služobné aktívy  príslušníkov Policajného zboru  na Prezídiu Policajného zboru, jednotlivých krajských riaditeľstvách Policajného zboru        a okresných riaditeľstvách Policajného zboru v období od 23. 5. 2002 do 4. 6. 2002          a sprísni sa  posudzovanie dôvodov na priznanie, resp. odňatie pohyblivých zložiek  príjmu v súvislosti s dodržiavaním služobnej disciplíny.
•	uskutoční sa seminár v mesiaci jún, ktorého cieľom bude hľadať riešenia aktuálnych problémov  služobnej disciplíny,
•	iniciuje a posúdi sa možnosť vytvorenia podmienok na činnosť psychológov v rámci krajských riaditeľstiev Policajného zboru, úradu hraničnej a cudzineckej polície               a Prezídia Policajného zboru. 

4. Záver

Vzhľadom na skutočnosť, že všetky dopravné nehody príslušníkov Policajného zboru spôsobené pod vplyvom alkoholu, a to či už zavinené alebo nezavinené, boli mimo výkonu služby,  je len na jednotlivcoch, ako budú dodržiavať prijaté opatrenia. Musia si byť vedomí    zásadných záverov, nekompromisných riešení a  z toho vyplývajúcich následkov v prípade nerešpektovania všeobecne záväzných právnych predpisov  a vydaných interných predpisov Ministerstva vnútra Slovenskej republiky.

 V prijímaní nových, účinnejších opatrení vo vzťahu  k príslušníkom Policajného zboru porušujúcim služobnú disciplínu sa preto bude naďalej pokračovať, vplývať na výchovu  a konanie  jednotlivcov aj  v čase osobného voľna.